Predkladacia   správa

Návrh zákona o podpore regionálneho rozvoja predkladá Ministerstvo výstavby a regionálneho rozvoja SR na rokovanie vlády Slovenskej republiky ako iniciatívny materiál.  

Uznesením vlády 1116 zo dňa 26. novembra 2003 v bode B.2. bolo uložené ministrovi výstavby a regionálneho rozvoja SR vypracovať a predložiť na rokovanie vlády SR návrh legislatívneho zámeru zákona o čerpaní pomoci zo štrukturálnych fondov a Kohézneho fondu s ohľadom na zmeny pravidiel na úrovni Európskej únie a Slovenskej republiky, a to do 30. novembra 2005. MVRR SR požiadalo listom č. MVRR-2005-9134/55522-13 zo dňa 28. októbra 2005 o odklad termínu splnenia úlohy B.2 a nový termín splnenia bol určený do 28. februára 2006. Zároveň bola úloha uplatnená v Pláne legislatívnych úloh vlády SR na rok 2006. MVRR SR po prehodnotení úlohy uloženej v bode B. 2.  uznesenia vlády SR č. 1116/2003 z hľadiska vecného a časového  dospelo k záveru, že nie je potrebné vytvárať nový samostatný zákon, ktorý by upravoval čerpanie finančných prostriedkov zo  štrukturálnych  fondov a Kohézneho fondu vzhľadom k tomu, že by došlo k vytvoreniu duplicitnej právnej normy. Predložený návrh zákona umožňuje systémovú podporu regionálneho rozvoja z rôznych finančných zdrojov v dlhodobom horizonte.

Taktiež z predbežnej analýzy medzinárodného kontextu ohľadom legislatívy o čerpaní finančných prostriedkov zo štrukturálnych fondov a Kohézneho fondu členských krajín EÚ vyplýva, že krajiny neupravujú osobitným zákonom rámec čerpania pomoci, riadia sa legislatívnymi normami o regionálnom rozvoji, finančnej podpore, rozpočtovými  pravidlami a priamo nariadeniami EÚ. Aj vo Fínsku, kde takýto osobitný zákon č. 1353/1999 „O spravovaní programov štrukturálnych fondov“ existuje, je všeobecne formulovaný a odvoláva sa aj na iné fínske zákony, ako zákon o rozvoji regiónov (1135/1993), zákon o financovaní podnikania na vidieku (329/1999) alebo na zákon o administratívnych postupoch.

Vzhľadom na existujúce dôvody navrhujeme zrušiť úlohu B.2 vyplývajúcu z uznesenia vlády č.1116/2003. Zároveň z uvedených dôvodov navrhujeme zrušiť úlohu č. 13  v mesiaci marec 2006 z Plánu legislatívnych úloh vlády SR na rok 2006 – Návrh legislatívneho zámeru zákona o čerpaní pomoci zo štrukturálnych fondov a z Kohézneho fondu s ohľadom na zmeny pravidiel na úrovni EÚ a SR. 

Východiskovým podkladom pre predložený návrh zákona o podpore regionálneho rozvoja bol zákon č. 503/2001 Z. z. o podpore regionálneho rozvoja v znení zákona č.351/2004 Z. z., ktorý sa v rámci predloženého návrhu zákona zrušuje. 

Predložený materiál spĺňa všetky atribúty podpory regionálneho rozvoja a zároveň definuje kompetenčný rozsah pre jednotlivé inštitúcie v oblasti podpory regionálneho rozvoja a ich vzájomné prepojenie. Aplikáciou jednotlivých ustanovení návrhu zákona sa vytvorí komplexný prístup k podpore regionálneho rozvoja pre ukončenie súčasného programovacieho obdobia 2004 – 2006, začiatok a realizáciu  budúceho programovacieho obdobia 2007 – 2013 ako aj ďalších programovacích období. Prostredníctvom základných programových dokumentov uvedených v materiáli sa tak do budúcnosti vytvára priestor k efektívnejšiemu uskutočňovaniu podpory regionálnej politiky bez časového obmedzenia v súvislosti s jednotlivými  programovacími obdobiami EÚ.

Cieľom  návrhu zákona o podpore regionálneho rozvoja je vytvorenie právneho rámca pre potreby regionálneho rozvoja SR ako takého, pričom finančné prostriedky z fondov EÚ sú jedným z doplnkových zdrojov v rámci komplexného prístupu pri znižovaní regionálnych disparít. V konečnom dôsledku jednotlivé návrhy nariadení a strategické dokumenty na úrovni EÚ zohľadňujú pramene vyššej právnej sily ako je návrh zákona o podpore regionálneho rozvoja. 

Súčasťou návrhu  zákona je dôvodová správa, ktorá obsahuje aj doložku zlučiteľnosti návrhu zákona s právom Európskych spoločenstiev a právom Európskej únie a doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.
	
Návrh zákona je v súlade s Ústavou Slovenskej republiky, právom Európskych spoločenstiev a Európskej únie, zákonmi, ďalšími všeobecne záväznými právnymi predpismi a s medzinárodnými zmluvami, ktorými je Slovenská republika viazaná.

Predložený návrh  zákona  nebude mať žiadny dopad na štátny rozpočet ani na ostatné rozpočty, ktoré tvoria súčasť verejného rozpočtu. 

Materiál nebude predmetom vnútrokomunitárneho pripomienkového konania.

Medzirezortné pripomienkové konanie k návrhu zákona bolo v dňoch od 26. 1. – 15. 2. 2006. K zásadným pripomienkam sa uskutočnilo rozporové konanie dňa 15. 2. 2006 s MS SR na úrovni generálnych riaditeľov - rozpor bol odstránený. 

	Dňa 17. 2. 2006 sa uskutočnilo konferenčné rozporové konanie na úrovni ministrov – všetky rozpory zúčastnených pripomienkujúcich orgánov (MS SR, MPSVR SR, MF SR, MV SR, MŽP SR, PSK, KSK) boli odstránené, okrem zásadnej pripomienky Košického samosprávneho kraja „§16 ods. (2) odporúčajú zmeniť znenie nasledovne: V rámci regiónu súdržnosti NUTS II sa zriaďujú: 
1.	Regionálna rada
2.	Spoločná implementačná agentúra 
3.	Riadiaci a koordinačný výbor
Regionálna rada je zložená zo zástupcov zastupiteľstiev samosprávnych krajov. Rada rozhoduje o výbere projektov predložených na základe záverov hodnotiaceho procesu uskutočnených Spoločnou implementačnou agentúrou; Spoločná implementačná agentúra plní úlohy sprostredkovateľského orgánu na úrovni NUTS II. Za týmto účelom zabezpečuje najmä uverejňovanie výziev, kontrolu, hodnotenie žiadostí a vypracováva vecné a formálne hodnotenie projektov pre Regionálnu radu; Riadiaci a koordinačný výbor sleduje a vyhodnocuje realizáciu pomoci poskytovanej z fondov na úrovni NUTS II, predkladá Rade návrhy na riešenia a koordinuje využitie pomoci poskytovanej ES“.

Vyhodnotenie medzirezortného pripomienkového konania je súčasťou predloženého materiálu.

Dňa 20. 2. 2006 bol návrh zákona o podpore regionálneho rozvoja predmetom rokovania Legislatívnej rady vlády SR; pripomienky z rokovania boli v materiáli zapracované.